OBH 4761/1998.
Az állampolgári jogok országgyűlési biztosának jelentése
Ügyintéző: Dr. Gáspárné dr. Pere Katalin

Az eljárás megindulása

A panaszos azért kért segítséget, mert a B.A.Z. Megyei Egészségbiztosítási Pénztár az 1996. október 21-én elszenvedett üzemi baleset miatti keresőképtelensége idejére csak részben folyósított baleseti táppénzt.

Érintett alkotmányos jogok

- Szociális biztonsághoz való jog [Alkotmány 70/E. § (1)-(2) bekezdés]
- Tisztességes eljáráshoz való jog [Alkotmány 2. § (1) bekezdés]

Alkalmazott jogszabályok

- A társadalombiztosításról szóló 1975. évi II. tv.
- A kötelező egészségbiztosítás ellátásairól szóló 1997. évi LXXXIII. tv.

Megállapított tényállás

A panaszos 1994. augusztus 17-től főfoglalkozású, 1995. július 1-jétől, rokkantsági nyugdíjasként a 114712-4 törzsszámon kiegészítő tevékenységű, egyéni vállalkozó. 
1996. október 21-én munkavégzés közben baleset érte, melynek következtében négy hónapig fekvőbeteg volt, majd a 15 %-ot meghaladó munkaképesség-csökkenésre tekintettel a B.A.Z. Megyei Nyugdíjbiztosítási Igazgatóság I. fokozatú baleseti járadékot állapított meg a 17-11921/98/21. számú 1998. november 25-én kelt határozatával 1998. január 1-jétől.

A panaszos baleseti táppénz igényét azonban - a B.A.Z. Megyei Egészségbiztosítási Pénztár annak ellenére, hogy a szabályos munkabaleseti jegyzőkönyv alapján a baleset üzemi jellegét a 30261/98. számú határozatával elismerte - elutasította. A vizsgálat megállapította, hogy a téves döntéshez hozzájárult, hogy a panaszos háziorvosa a kórházi zárójelentés ellenére sem vette a panaszost keresőképtelen állományba. Úgy vélte, hogy rokkantsági nyugdíjasként nem jogosult táppénzre. Tájékozottság hiánya miatt a panaszos is késve nyújtotta be táppénz  igényét, így emiatt is helytelen volt az elutasítás.

Az országgyűlési biztos a panasz vizsgálatára az Országos Egészségbiztosítási Pénztár Főigazgatóját kérte fel. Az OEP Felügyeleti és Belső Ellenőrzési Főosztálya a B.A.Z. Megyei Egészségbiztosítási Pénztár ügyviteli hibáját állapította meg. Az OEP Orvosszakértői Főosztályának a keresőképtelenség tekintetében kialakított véleménye szerint a panaszos balesetből eredő keresőképtelenségét a baleset bekövetkezésének a napjától, azaz 1996. október 21-től el kell ismerni. A baleseti táppénzt ettől az időponttól kezdődően egy évi időtartamra kell kiutalni.

A fenti döntést követően a B.A.Z. Megyei Egészségbiztosítási Pénztár Igazgatója intézkedett a panaszosnak az 1996. október 21-én elszenvedett üzemi balesetével kapcsolatban 1997. október 20-ig terjedő időtartamra - havi 20 833 Ft  jövedelem figyelembevételével - a baleseti táppénz számfejtésére. A panaszos részére bruttó 253 467 Ft baleseti táppénzt állapítottak meg és a személyi jövedelemadóval csökkentett összeget, 228 121 Ft-ot, 1999. november 16-án lakcímére kiutalták.

Tekintettel arra, hogy a baleseti táppénz utólagos megállapítását és kiutalását a korábbi ügyviteli hiba okozta, az Igazgató intézkedett a késedelmi kamat összegének megállapítására, illetve soron kívüli kiutalására.

A vizsgálat megállapította, hogy az Alkotmány 70/E. § (1)-(2) bekezdésével védett szociális biztonsággal összefüggésben visszásságot okozott, hogy az üzemi balesetet szenvedett panaszos baleseti táppénzjogosultságát a B.A.Z. Megyei Egészségbiztosítási Pénztár nem ismerte el. Ajánlást azonban nem tettem, mert vizsgálatom során a panasz orvoslása megtörtént.

Budapest, 1999. november 23.

Gönczöl Katalin